ቀኑን በሙሉ ባሏን ለማስደሰት ቀና ደፋ ስትል ውላ ሁሉ ሙሉ፤ ሁሉ ዝግጁ በሆነበት ሰዓት የበሩን ደወል በመጠባበቅ ላይ ሳለች የቤቱ ስልክ አቃጨለ። ስልኩን ፈጥና አነሳችው። የማታወቀው ሰው ድምጽ የባለቤቷን ስም ጠርቶ የእርሱ ቤት መሆኑን ጠየቃት። ስልኩም የቤቱ፤ እርሷም ባለቤቱ እንደሆነች ለጠያቂው ሰው አረጋገጠችለት። በዚህ ጊዜ ሰውዬው የሚከተለውን መናገር ጀመረ፣ “በጣም አዝናለሁ እመቤቴ! እኔ የምደውልልሽ ከፖሊስ ጣቢያ ነው። ባለቤትሽ ዛሬ ከሰዓት በኋላ በፍጥነት የመኪና መንገድ ሲያቋርጥ አደጋ ደርሶበት ህይወቱ አልፏል። ምንም እንኳን አደጋው ማንነቱን ለመለየት አስቸጋሪ በሆነ ሁኔታ ፊቱን ያበላሸው ቢሆንም ከኪሱ ውስጥ ባገኘነው የኪስ ቦርሳው መታወቂያ ላይ የቤቱን ስልክ ቁጥር አግኝተን ነው የደወልንልሽ። አዝናለሁ እመቤቴ!” የደወለው ፖሊስ የባለቤቷ አስክሬን የት ሆስፒታል እንደሚገኝ ነግሯት ስልኩ ተዘጋ።
